SKRIFTLIG FORESPØRGSEL E-1178/02

af Anneli Hulthén (PSE) til Kommissionen

(25. april 2002)

Om: Fragt med skib af margarinefedt i kemikalietanke

Ifølge hovedreglerne i EF's bestemmelser om levnedsmiddelhygiejne må beholdere eller tanke, som anvendes til stortransport af levnedsmidler, kun anvendes til levnedsmidler. Der findes dog undtagelser fra disse regler, når det drejer sig om transport med skib af madolie og margarinefedt, for at fragtskibene ikke skal være tvunget til at sejle tomme tilbage til f.eks. Malaysia. EF's videnskabelige komité har undersøgt og også godkendt godt hundrede såkaldt antagelige alternative fragtemner, som kan transporteres i disse tanke. Det drejer sig f.eks. om carbonhydrider, acetone og andre farlige opløsningsmidler. Det er samtidig uklart, hvem der kontrollerer, at bestemmelserne virkelig overholdes.

Prøver af margarinefedt, som er solgt til forretninger, har dog vist, at til trods for rengøringen af skibenes tanke og den traditionelle raffinering af margarinefedtråvarerne, er der stadig rester tilbage af disse kemikalier.

Kan Kommissionen oplyse, hvor længe den nuværende undtagelse skal gælde, samt hvornår man holder op med kun at tænke i økonomiske baner og i stedet går over til at anvende forsigtighedsprincippet også for disse laster?

Svar afgivet på Kommissionens vegne af David Byrne

(11. juni 2002)

I Rådets direktiv 93/43/EØF af 14. juni 1993 om levnedsmiddelhygiejne(1) er det et krav, at bulktransport af levnedsmidler i flydende form eller i form af granulat eller pulver skal foregå i beholdere og/eller containere/tanke, der er forbeholdt transport af levnedsmidler. I Kommissionens direktiv 96/3/Euratom, EKSF, EF af 26. januar 1996 er der dog fastsat en undtagelse fra visse bestemmelser i dette direktiv.

Denne undtagelse finder kun anvendelse på transport ad søvejen. Hvis en skipper ønsker at anvende en container, som ikke er beregnet hertil, til transport af olier eller fedtstoffer ad søvejen, skal den foregående last være opført på den liste, der findes for acceptable ladninger. Hvis olierne eller fedtstofferne ikke skal renses, f.eks. jomfruolier, eller hvis containeren ikke er af rustfrit stål eller epoxy-beklædt, skal tre tidligere laster være stoffer fra listen over acceptable tidligere ladninger. Al anden transport (ad vej, med jernbane eller ad kanaler) skal være i containere, som udelukkende er til levnedsmidler.

Herudover finder alle andre bestemmelser og sundhedskrav i direktiv 93/43/EØF anvendelse, især:

- levnedsmiddelvirksomheden (dvs. ejeren af skibet) skal anvende princippet om HACCP-systemet (Hazard Analysis and Critical Control Point) og identificere de steder, der er kritiske, når det gælder ladningens sikkerhed, og skal kontrollere potentielle farer for sundheden ved disse kritiske kontrolpunkter (artikel 3)

- sikre, at containerne kun anvendes til levnedsmidler, medmindre betingelserne i undtagelsen finder anvendelse (bilaget, kapitel IV), og at

- containerne holdes rene, i god stand og er konstrueret, så de kan rengøres og desinficeres effektivt (bilag, kapitel IV)

- der skal være en effektiv adskillelse mellem den ene del og den anden del af containeren, hvis to varer transporteres samtidigt (bilaget, kapitel IV)

- om nødvendigt skal containeren være i stand til at transportere levnedsmidlerne ved en passende temperatur og således, at temperaturen kan kontrolleres (bilaget, kapitel IV).

En fuldstændig og korrekt gennemførelse af alle disse hygiejnebestemmelser forventes at give en tilstrækkelig sikkerhed mod en potentiel forurening.

Det er medlemsstaternes ansvar at organisere og udføre den officielle kontrol for at sikre, at virksomhedsdrivende i levnedsmiddelbranchen overholder hygiejnekravene korrekt. I den forbindelse har Kommissionen ikke fået oplysninger om noget specielt problem i forbindelse med rester af tidligere ladninger i olier og fedtstoffer, som er tranporteret ad søvejen i overensstemmelse med direktiv 96/3/EF.

Ikke desto mindre har Kommissionen for nylig anmodet Det Videnskabelige Udvalg om at tage sin tidligere udtalelse om potentielle risici for folkesundheden som følge af transport af olier og fedtstoffer i skibstanke op igen. Med en ajourført udtalelse som grundlag vil Kommissionen derfor prioritere en revision af det nuværende direktiv og listen over stoffer. Kommissionen agter også at revidere direktiv 96/3/EF på baggrund af de erfaringer, man har indsamlet i forbindelse med medlemsstaternes kontrolaktiviteter.

Kommissionens mål er endvidere at forbedre direktivet for at sikre et højere beskyttelsesniveau og også i tilstrækkelig grad at tage hensyn til internationale standarder, især Codex Alimentarius.

(1) EFT L 175 af 19.7.1993.